Pierre-François Keraudren

**Pierre-François Keraudren**, ganet d'ar 15 a viz Mae 1769 e Brest ha marvet d'ar 16 a viz Eost 1858 e Passy, a oa ur skiantour hag ur mezeg breizhat er Morlu gall.

## Buhez
Ganet e voe e karter Rekourañs hag e dad a oa surjian er morlu. Echuiñ a reas e studioù lennegel e Kemper, hag e 1782 ez eas da Skol-vezegiezh ar morlu. E 1801 e voe anvet da bennvezeg ha servijout a reas e skouadrenn an amiral Bruix. E 1803 e voe staget ouzh ministrerezh ar Morlu gall ha souten a reas e dezenn doktorelezh e 1804. 

Etre 1813 ha 1845 e voe pennenseller Departamant Yec'hed ar Morlu gall, ha kas a reas da benn ul labour efedus hervez e gempredidi. E 1821 e kemeras perzh er bodad enklask anvet gant ar gouarnamant evit enklask war an epidemiezh terzhienn velen he doa skoet start Barcelona.

Keraudren a oa un ezel ouzh Akademiezh c'hall ar vegegiezh, ur c'huzuliadour mezegel evit ar roue gall Loeiz-Fulup Iañ hag un ezel ouzh Kevredigezh Moskva an Naturourien. E-barzh kevredigezhioù mezegel, lennegel ha skiantel e oa, e Madrid, Leuven, Bologna, Orleañs, Marselha, Toulon ha Rochefort.

Mervel a ra e Passy (Bro-C'hall) e 1858, d'an oad a 89 bloaz.

## Enorioù

Dont a reas da vezañ marc'heg Urzh Sant-Mikael d'an 10 a viz Gouere 1816, ha komandour Lejion a enor Bro-C'hall d'an 10 a viz Mae 1835.

Ouzhpenn se e voe anvet meur a dra diwar e anv :
* Enez Keraudren (*Keraudren Island* e saozneg), en Aostralia ar C'hornôg.
* Kab Keraudren, e gwalarn Aostralia e penn Su *"Eighty Mile Beach"*, un draezhenn 220 km hirder dezhi. Lakaet e voe an anv-se war ar c'hartennoù e 1801 pa oa mezeg ofisiel Ergerzhadeg Baudin en Aostralia etre 1800 ha 1803.
* Kab Keraudren e norzh Enez Hunter e gwalarn Tasmania.
* « Evn-ar-baradoz Keraudren », ur spesad evned a gaver e Ginea Nevez. Roet e voe e anv skiantel *[[Manucodia keraudrenii]]* gant René Primevère Lesson ha Prosper Garnot e 1826.
* *[[Oxygyrus keraudrenii]]*, ur gasteropod anvet gant Charles-Alexandre Lesueur e 1817.
* *[[Pterotrachea keraudrenii]]*, ur gasteropod all anvet gant Fortune Eydoux ha Louis François Auguste Souleyet e 1832.

## Labourioù
Kenlabourer krouer "Bloazdanevelloù ar yec'hed foran hag ar medisinerezh lezennel" e oa. Embannet en deus kalz pennadoù-skrid e "Geriadur bras ar skiantoù mezegel", hag er "Bloazdanevelloù mor" dindan renerezh Bajot.
Embannadurioù :
* *Réflexions sommaires sur le [[skorbut|scorbut]]*, 1804
* *Considérations et observations sur la syphilis dégénérée*, 1811
* [''De la fièvre jaune observée aux Antilles et&#93; sur les vaisseaux du roi'', Paris, 1823
* ''Mémoire sur les causes des maladies des marins, et sur les soins à prendre pour converser leur santé dans les ports et à la mer'', eil emb., Pariz, 1824 (1 emb., 1817)
* *Du choléra-morbus de l'Inde ou mordéchi*, Pariz, 1824
** *Mémoire sur le choléra-morbus de l'Inde*, Baillière, Pariz, 1831
** ''On the cholera morbus of India'', The Lancet Office, Londrez, 1831—*"The most rational, unexaggerated, and impartial monograph concerning the Indian Cholera, yet presented to the public"* (skrivet war ar rakpajenn)

## Gwelet ivez
* Beajoù enklask skiantel

## Liammoù diavaez
*  Diaz-titouroù Léonore,  Ministrerezh gall ar Sevenadur (lennet d'ar 07/08/2025)

## Daveoù